
 Province of the

EASTERN CAPE

EDUCATION

**DIRECTORATE SENIOR CURRICULUM MANAGEMENT (SEN-FET)**

**HOME SCHOOLING: NOTES**

ISIXHOSA ULWIMI LWASEKHAYA VIRTUAL LESSON: 21 MAY 2020

ISIFUNDO:

UKUHLALUTYA KOMBONGO: UNOZAKUZAKU: ZS QANGULENOKUHLOLWA KWAWO

Umqulunqi: NT Mkhutshulwa

**UNOZAKUZAKU: ZS QANGULE**

1 Indod`encazwa ngabakhulu kwanabancinci,

2 Kufunek`ingalandulanga kodwa yenz`ezo nto

3 Imaz`esengekayo nok`isisaqhaga,

4 Kaloku yindlezan`ayinakoma kuthi tu.

5 Inyew idinyazw`ilungiswe nguye,

6 Ngumnt`ontloni ke wasebulawini.

7 Intomb`iyazimel`unin`ambathe,

8 Ngumdibanisi wamakhay`amabini ngobulawu

9 Nanko k`esiz`ehamb`exhakazela,

10 Abafazi bemhewula, zimkhonkoth`izinja.

11 Iinkomo ziphi, luphi na lon`uswazi?

12 Azi waze njani na? Isazi-mzi k`eso

13 Imbeko nemibuz`emlindeleyo kwelo khaya.

14 Kodwa ke yinkabi yamalang`ekad`inetha.

15 Indlel`ayaziwa mntu kodw`umhambi wayo,

15 Kuthenjwe yena ngasemv`ujongiwe ngaphambili.

16 Iinyawo zakhe ziluvil`uthuli lwendlela,

17 Nentloko yakh`ulophu lwasehlotyeni.

18 Izithuko zakhe ziviwe ngamathafa, nemimango,

19 Ngasemva kweenkomo eziya kulobola.

20 Lo mf`akamntwana kodw`akaxhego,

21 Izicithi ziwubonile umtsi wakh`edlula.

22 Lithemb`elingafuni kudanisa mntu,

23 Isiqalo ndawonye nesiphelo sendaba nguye.

24 Wofika k`emzin` ubone nawe,

25 Ukuba kwaza kwafika mntu kulo mzi.

26 Wofumana zilaph`ezishushu nezibandayo,

27 Ukubon`ukuzola nokuhlonipheka komzi.

28 Ubuwaqhuba ngantoni na mfondini la mathole,

29 Waw`uwaze njani na wona lo mzi?

30 Ubon`abafazi nabantwana bezixhwithela kuye,

31 Wongena ephuma ke ezama ukuzikhusela.

32 Ingulow`ekholisiwe kwesakh`isicelo,

33 Kuhlekwe ngumntu wonke kubuyelwe kwezentlalo

34 Inge zizinto zokonwaba kuyadlalwa,

35 Kanti yindlela yokudityaniswa kobulawu.

36 X`ilanga lehlobo libantu bahle,

37 Umf`omkhulu wocela k` indlela.

38 Xa kuthe qab`unoqolomb` efile nje,

39 Ukudityaniswa kobulaw`asindlwan`iyanetha.

40 Selethwel`ufel`emagxen`egoduka,

41 Ehamb`ezimfikila yimbek`ebekuyo.

42 Selekubon`ukuphumelela kobo buhlobo,

43 Ekufikeni kwakh`ekhaya komemelelwa.

44 Wayi wayi wayi ngabantu bekhaya,

43 Kunge kumhla kwathiwa kwahluzwa,

45 Wonke k`umntu amamele ngeendlebe namehlo,

46 Kude kuphele yonk`int`ebithethwa.

**Inkcazelo ngoNozakuzaku**

* Yindoda etyunjwa likhaya ukuba ichophele umcimbi wokuzeka intombi ethile kumzi lowo walathiweyo. Nguye othunywa umsebenzi wokuya kuloo mzi, esiya kuba ngumlomo wekhaya elibone loo ntombi, ethatha inxaxheba kwiingxoxo kuquka nezekhazi.

**Umongo wesitanza ngasinye**

|  |  |
| --- | --- |
| **Isitanza**  | **Umongo/ingcamango ephambili yesitanza** |
| Kwisitanza 1 | Izinto ezenziwa nguNozakuzakuIzinwe zikaNozakuzaku nendlela anyanzeleke ngayo |
| Kwisitanza 2 | Umsebenzi wakhe neempawu zakheUnentlonipho/ nesidima abe likhonkco kula makhaya |
| Kwisitanza 3 | Izinto aziphathayo xa eya kucela nendlela amkeleka ngayo kumakhayaIinkomo, iibhotile- (uswazi, isazi-mzi) |
| Kwisitanza 4 | Amava anawo uNozakuzaku. Uyindoda enamava ethembakeleyo |
| Kwisitanza 5 | Ubunzima bendlela ayihambayo. |
| Kwisitanza 6 | Ubudala namava omntu okhethelwa lo msebenzi. |
| Kwisitanza 7 | Ukwamkeleka okuhamba nomphako namalungiselelo enziweyo alo mcimbi. Ukufika kwakhe kudala ubushushu kulo mzi |
| Kwisitanza 8 | Indlela obuza ngayo ubushushu kweli khayaUbushushu obudalwa luswazi, isazimzi, iilekese |
| Kwisitanza 9 | Isiphumo sondwendwelo lwakhe kulo mzi.Abantu bonwabile ngabaye, macal’onke, icuba, iilekese, iibhotil |
| Kwisitanza 10 | Ubunzima bomsebenzi nokuphumla engqondweni akufumanayo kwakuphela utyelelo. |
| Kwisitanza 11 | Uloyiso/umvuzo wohambelo lwakheUbexhelelwe, wanikw’imbeko, waphumelela kumsebenzi wakhe evuya engakholelwa |
| Kwisitanza 12 | Ukwamkelwa kwakhe ekhaya. Uze kunika ingxelo kwikhaya ebelimthumile kodwa kuyaselwa kuyatyiwa izipho. |

**Isakhiwo sangaphandle sombongo**

Lo mbongo enezitanza ezili-12, ngasinye sinemiqolo emi-4. Amagama ayahluka kumqolo ngamnye kwisitanza ngasinye. umzekelo

* Isitanza sokuqala, umqolo-1, 3 amagama ma-4, umqolo-2 amagama ma-6, umqolo-4 amagama

 ma-5.

* Isitanza sesibini, yonke imiqolo inamagama ama-4.
* Isitanza sesithathu, umqolo-1 unamagama ama-5, umqolo -2 unamagama ama-4, umqolo-3

 unamagama ama-6, umqolo-4 unamagama asi-8.

* Isitanza sesine, umqolo -1, 4 amagama ma-5 kanti umqolo-2 no-3 amagama ma-6.
* Isitanza sesihlanu, umqolo-1 no-3 amagama ma-5, kanti umqolo-2 no -4 amagama ma-4.
* Isitanza sesithandathu, umqolo 1,2 no 4 amagama ma-5 kanti umqolo wesi-3 amagama ma-4.
* Isitanza sesixhenxe, umqolo -1 amagama ma-5, umqolo-2 amagama ma-6

 umqolo 3 no 4 amagama ma-4

* Isitanza sesibhozo, umqolo -1 amagama ma-6, umqolo -2 amagama asi-7 kanti umqolo 3 no 4 amagama ma-5.
* Isitanza sesithoba, umqolo 1, 3 no 4 amagama ma-4 kanti umqolo-2 amagama ma-5.
* Isitanza seshumi, umqolo 1 no 2 amagama ma-5, umqolo -3 amagama ma-6 ukuze umqolo-4

 ubenamagama ama-4.

* Isitanza seshumi elinanye, imiqolo yomine inamagama ama-4
* Isitanza seshumi elinambini, imiqolo 1 nowesi-4 amagama ma-5, umqolo- 2 unamagama ama-4

 ukuze umqolo-3 unamagama ama-6.

**Isakhiwo sangaphakathi**

* Sifumaneka ngokutolikwa kwesihloko, umqolo, nombongo uwonke.
* Mawufundwe wonke umbongo kabini nakathathu umqolo ngomqolo ngesitanza, de uqonde intsingiselo yomqolo neyesitanza Sisonke, ziyokukukhuphela ekuqondeni umongo nomxholo.
* Xa ukhonjwe kw, bonakalisa ukuba uyayiqonda intsingiselo yesitanza sonke, hayi eyomqolo omnye kw.
* Xa kuthethwa ngesakhiwo sangaphakathi kuqukwa: isigama, izafobe, isimbo, iimpawu zobhalo, izixhobo zesandi nazo zonke izikrweqe zohlalutyo egalele ngazo imbongi ukudidiyela umbongo wayo.

I**mifanekiso ngqondweni**

Ngumfanekiso ngqondweni weliso/ owokubona ofumaneka kakhulu kulo mbongo. Imizekelo:

* “Selethwel’ufele emagxeni”
* “Lo mfo akamntwana akaxhego”
* “Exhakazela ephethe iimfanelo zakulontombi.”
* “Wayi, wayi”
* “Wongena ephuma”

**Umfanekiso ngqondweni wokuva/ wendlebe:**

* “bemhewula; bemkhwaza”
* “zimkhonkoth’izinja;”
* “encazwa,”

**Umfanekiso ngqondweni wesikhumba**

* “ehamb’ezimfikila”
* “ezishushu nezibandayo”

**Intsingiselo yamagama angaqhelekanga kulo mbongo**

|  |  |  |
| --- | --- | --- |
| **Isigama** | **Intsingiselo eqhelekileyo** | **Intsingiselo enzulu** |
| Encazwa | Ukucela icuba | Ukufunwa kweemfanelo ziindidi zabantu ngexesha ekuqhutywa umcimbi wokufilisha |
| Imazi  | Isilwanyana esinesini sobukhomokazi | Izinwe zakhe  |
| Esengekayo | Enako ukusengwa kwaye inobisi | Ezikhuphayo iimfanelo njengoko kulindelekile |
| Isaqhaga | Inkomo esokolisayo ukukhupha ubisi | Umntu obamba isandla xa enika abantu iimfanelo. |
| Yindlezana | Umntu onobubele | Unobubele/ umntu ophayo |
| Inyewe | Umcimbi ekudityenwe ngayo | Umba wobulawu |
| Idinyazw’ilungiswe | Ukuphungula amandla/ ayilungise | ukutyhafisa abuye ayikhuthaze |
| Ngumnt’ontloni wasebulawini | Onesidima/ othobekileyo wasebukhozini |   |
| Intomb’iyazimela unin’ambathe | Ukuzifihla nokugquma iindawo ezithile zomzimba | Ukunika intlonipho nokunxiba ngokundilisekileyo. |
| Ngumdibanisi wamakhaya amabini | Ukuhlanganisa amakhaya abengazani | Likhonkco kumakhaya endiselanayo. |
| Uswazi | Yibhotile yotywala ekhutshwa ukwakha ubuhlobo ethathwa ngokuba bekuqhutywa ngayo iinkomo. |  |
| Isazi-mzi | Utywala obuza noonozakuzaku xa beze kuvula ingxoxo malunga nentombi eze kucelwa |  |
| Imilowo | Abantu abangamakhaya/ abazizizalwane eziphambili abahlalela imicimbi yekhaya |  |
| Isiqalo nesiphelo sendaba nguye | Xa kuqalwa ingxoxo zobulawu ukhona, de kutshatwe kanti naxa kukho iingxabano phakathi kwabatshathi kubizwa yena ziintsapho aze kusombulula iqhina elo. | UNozakuzaku uhlala elikhonkco elidibanisa le mizi mibini. |
| Uchasaniso | Imaz’esengekayo nok’isisaqhaga | Ungumntu ongavimbiyo njengoko kufuneka ebanikile abantu balo mzi iimfanelo zabo kodwa akazivezi. |
| Uchasaniso | Inyew’idinyazw’ilungiswe nguye | Umcimbi awuhambeleyo uwuqala ngokwakhe ulungiswe kwanguye |
| Uchasaniso | Lo mfo akamntwana, akaxhego | Ubudala balo mntu liqina lomfo |
| Uchasaniso | Isiqalo ndawonye nesiphelo | Nguye umqali womcimbi wobulawu ikwanguye nekufuneka egqibezele ezi ngxoxo |
| Isimntwiso | zicithi ziwubonile umtsi wakhe edlula | Iindlela ebekhawuleza ngayo apha endleleni |
| Iqhalo | -qab’unoqolomb’efile nje | Ukuhla kwezibilini(wonwabile kuba yonke le nto ebeyizele uyigqibile) |
| Isaci | Xa libantu bahle | Xa litshona ilanga |
| Isaci | …wocela k’indlela | Ukucela ukuba akhululwe |
| Isifaniso esithathelwe kwisaci | Kunge kumhla kwahluzwa | Kungathi kumhla izinto zemiswa ngendlela yazo |
| Isaci | …mhla kwahluzwa  | Mhla izinto zemiswa ngendlela yazo |
| Isaci | …asindlwan’iyanetha | Asinto ilula |
| Uchasaniso | …wongena ephuma | Kuthi kwakufunwa izinto amane ephuma phandle aye kulungisa ezi mfuno zaba bantu aphinde angene abanike abantu iimfuno zabo |
| Umbuzo buciko | …iinkomo ziphi, luphi lon’uswaziwaye’uwaze njani na wona lo mzi? | Imfuno zabantu bakulontombi |

**Intsingiselo engundoqo/yentsusa**

* Kukubaluleka kukaNozakuzaku nendima yakhe kwimiba yobulawu.

**Umoya wembongi**

* Ngowokuchwayita/ ukuchulumanca kuba imbongi incoma, ibalula igalelo nexabiso likaNozakuzaku kumba wokufilishwa kwentombi/wokwendiselana kwamakhaya. Yive xa isithi: “Izicithi ziwubonil’ umtsi wakh’ edlula”; “…kwaza kwafika mntu kulo mzi”

**Imfundiso**

* Imicimbi wokwendiselana ibingaphathwa nguye nabanina bekujongwa umntu oneempawu ezithile/Unozakuzaku unguyena mntu ubalulekileyo kwimicimbi yokwendiselana.

**Umxholo**

* Lo mbongo ugxile kubunjani kukaNozakuzaku, indima ayidlalayo, indlela aziphatha ngayo neemeko adibana nazo kulo msebenzi wobulawu.

**Uhlobo/ Udidi lombongo**

* Lo mbongo ngumbongo nkcazo/ngumbongo ochazayo kuba imbongi isichazela ngobunjani bukanozakuzaku, umsebenzi wakhe, iimeko asebenza phantsi kwazo kunye newonga akulo.